Hoe ken jy God? – Psalm 119:89-96 – Bybelskool
Written by Chris van Wyk on Oct 10, 2018 . Posted in Wie is God?.
U woord, Here, is vir altyd, dit staan vas in die hemel. U trou is vir geslag na geslag, U het die aarde gevestig, en dit staan nog vas. U bepalings is vandag nog waar, want al hierdie dinge is u dienaars. As u gebooie nie vir my vreugde was nie, sou ek gesterf het van ellende. Ek sal u bevele nooit vergeet nie, want daardeur gee U my die lewe. Ek behoort aan U; red my tog! Want ek vra na u bevele. Bose mense wag my in om my dood te maak, maar ek neem u waarskuwings in ag. Selfs volmaaktheid het sy perke, maar u gebooie ken geen grense nie. (NLV)
1. Psalm 119 besing die wonder van die woord van God. Onderstreep al die beskrywings daarvan en oordink die betekenis daarvan vir jou. Watter vreugdes het die woord al vir jou gegee?
2. Gebruik dié verse as 'n dank- en lofgebed in jou eie woorde. Onthou ook dat die Psalmis praat van die uitdaging van bose mense wat 'n mens se getrouheid aan die woord kan beproef. Bring jou eie situasie voor die Here en bid vir volhardende vertroue.
3. Lees die verse later vandag weer om jou te herinner aan die wonder van die woord van God.
4. Jy kan later vanaand die gedeelte weer lees in die konteks van Psalm 119 (bydraes oor die hele Psalm is daar beskikbaar) of my bydrae oor die gedeelte: Psalm 119:89-96 – LAMED – Vir ewig staan u woord vas.